उरुआ, उरुवा भा उल्लू एगो अकेल रहे वाला आ रात खा शिकार करे वाला चिरई हवे। बैज्ञानिक बरगीकरण के हिसाब से ई स्ट्रिगीफॉर्मेस कुल के सदस्य हवे जवना में लगभग 200 प्रजाति पावल जालीं। उरुआ आबादीदार दुनिया के लगभग हर भाग में पावल जालें। इनहन के ऊँच ऊपर उठल बड़हन साइज के कपार, दूरबीनी नजर आ दुतरफा आवाज संबेदन के क्षमता होले, पाँख के बनावट बिना आवाज उड़े में मददगार होले आ तेज नोकदार पंजा शिकार करे खाती सटीक बनावट वाला होखे लें। कुछ प्रजाति अपवाद भी बाड़ी जे दिनों में शिकार करे लीं।